ผอ.ชลประทานอุทัยธานี แจ้งเตือนเกษตร ขอความร่วมมืองดทำนาปรังรอบสอง เผยปริมาณน้ำ มีเพียงพอไว้เพื่ออุป
ผู้อำนวยการชลประทานอุทัยธานี แจ้งเตือนเกษตร ขอความร่วมมืองดทำนาปรังรอบสอง เผยปริมาณน้ำอ่างเก็บน้ำทับเสลา และอ่างเก็บน้ำห้วยขุนแก้ว มีเพียงพอไว้เพื่ออุปโภค บริโภคเท่านั้น แต่ไม่เพียงพอเพื่อการเกษตรตลอดฤดูแล้ง
นายฐกร กาญจน์จิรเดช ผู้อำนวยการโครงการชลประทานอุทัยธานี เปิดเผยถึงสถานการณ์น้ำในอ่างเก็บน้ำหลักเพื่อการเกษตรของชลประทานทั้ง 2 แห่งของจังหวัดอุทัยธานี ประกอบด้วยอ่างเก็บน้ำทับเสลา อำเภอลานสัก และอ่างเก็บน้ำห้วยขุนแก้ว อำเภอห้วยคต ล่าสุดอ่างเก็บน้ำทับเสลา มีปริมาณน้ำ 93.68 ล้านลูกบาศก์เมตร หรือร้อยละ 58.55 ของความจุอ่าง 160 ล้านลูกบาศก์เมตร มีน้ำใช้การได้ 76.68 ล้านลูกบาศก์เมตร หรือร้อยละ 53.62 ส่วนอ่างเก็บน้ำห้วยขุนแก้วมีปริมาณน้ำ 22.36 ล้านลูกบาศก์เมตร หรือร้อยละ 51.50 ของความจุอ่าง มีน้ำใช้การได้ 20.19 ล้านลูกบาศก์เมตร หรือร้อยละ 48.96 ซึ่งที่ผ่านมาได้มีการปล่อยน้ำไปช่วยพื้นที่การเกษตรโดยเฉพาะพื้นที่ข้าวนาปี และข้าวนาปรังรอบที่ 1 ได้อย่างเพียงพอทั้งพื้นที่ในเขตและนอกเขตชลประทาน โดยไม่มีพื้นที่ใดได้รับความเสียหาย 
อย่างไรก็ตามเ พื่อให้เป็นไปตามนโยบายของกรมชลประทานและรัฐบาลที่ต้องใช้น้ำประหยัดและรู้คุณค่า ซึ่งปริมาณน้ำที่เหลือจะกักเก็บไว้เพื่อการอุปโภค บริโภค และรักษาระบบนิเวศน์ รวมทั้งรักษาความมั่นคงแข็งแรงของอ่างเก็บน้ำ ดังนั้นทางโครงการชลประทานอุทัยธานี จึงได้ขอความร่วมมือจากเกษตรกรชาวนาให้ควรงดการทำนาปรังรอบ 2 หากไม่มั่นใจว่าแหล่งน้ำของตนเองไม่เพียงพอ